Dros-verkragting: 'Geen ouer moet sien wat ek gesien het' | Maroela Media
Nicholas Ninow tydens Woensdag se verrigtinge in die hooggeregshof in Pretoria.
WAARSKUWING: Besonderhede in die berig kan sommige lesers ontstel en is nie geskik vir kinders nie.
Die meisie wat verlede jaar in 'n Dros-restaurant in Pretoria verkrag is, het Dinsdag aan die hof gesê haar verkragter, Nicholas Ninow, het haar na die damestoilette agtervolg.
Die dogtertjie, wat nou agt jaar oud is, het vanoggend agter geslote deure en deur kringtelevisiekamera getuig. Die woordvoerder van die Nasionale Vervolgingsgesag (NVG), Phindi Louw-Mjonondwane, het na afloop van haar getuienis gesê die kind is baie slim en sy is baie trots op die manier waarop die kind getuig het. Die meisie het getuig om sekere aspekte van Ninow se pleitverduideliking op te klaar.
"Die beskuldigde het in sy weergawe gesê die kind het hom in die toilette gekry. Dit was belangrik vir die staat om die kind te roep om te getuig oor die gebeure wat tot die voorval gelei het, asook dat die beskuldigde haar agtervolg het. Sodoende wil ons aan die hof bewys dat hy die bedoeling gehad het om haar seer te maak," het Mjonondwane verduidelik.
Sy voer aan die staat het bewys Ninow het beplan om die kind leed aan te doen.
Die meisie se ma het ná haar, ook agter geslote deure, getuig. Die kringtelevisiebeeld was afgeskakel en slegs haar stem kon in die hof gehoor word. Staatsadvokaat Dora Ngobeni het dié maatreël versoek sodat die ma nie weer deur die gebeure getraumatiseer word nie.
Die ma se identiteit word ook weerhou om dié van haar kind te beskerm.
Die ma het aan die hof vertel sy en haar dogter is die dag van die voorval na die restaurant waar sy die meisie by die speelarea registreer het. Haar kind het 'n wynrooi spanbroek met 'n blou kolletjiesrompie bo-oor en 'n blou T-hempie gedra.
Volgens haar kon sy later nie haar kind by die speelarea opspoor nie en het sy en die kinderoppasser in die damestoilette na haar gaan soek. Die deur van die middelste toilethokkie was toe.
"Ons het aan die deur geklop en ek het haar naam geroep. Sy het van agter die deur na my geroep en gesê ek moet haar help. Ons het aan die deur gestoot, maar daar was weerstand van binne. Die persoon aan die anderkant van die deur het toe gesê ons pla hom en wat soek ons," het sy getuig.
Sy het gesê hulle het uiteindelik die deur oopgedwing. Sy het haar dogtertjie gesien, opgetel, uit die toilette geneem en aan 'n ander vrou gegee om na haar om te sien. Die meisie het nie haar spanbroek of onderklere aangehad nie en daar was bloed op haar rompie.
Nadat sy seker gemaak het haar dogter is veilig, het sy na die manstoilette gegaan omdat sy gesien het 'n naakte Ninow het daarheen gevlug.
"Ek het gaan kyk wat aangaan want ek het gesien hy is kaal. Toe ek daar kom het ek gesien hoe hy homself [sy geslagsdeel] met my kind se klere afvee," het sy getuig.
Sy het ook gesien hoe Ninow haar dogter se broekie in die toilet afspoel.
Die ma het haar kind se wynrooispanbroek op verskeie foto's in die fotoalbum wat as bewysstuk ingedien is, uitgewys. In sommige van die foto's hou 'n bebloede Ninow, geklee in slegs 'n onderbroek, die spanbroek onder sy arm vas. In ander foto's lê die broek saam met sy gordel op die manstoilette se vloer.
Ninow het kop onderstebo in die beskuldigdebank gesit en soms trane afgevee terwyl die ma getuig het. Die ma het gesê sy en haar dogter kry steeds berading na die voorval.
"Geen ouer moet sien wat ek gesien het nie. Dit gaan emosioneel nie goed met my nie," het sy getuig.
Sy het beweer Ninow het die kinderoppasser in die gesig met sy gordel geslaan, maar Ninow het vroeër ontken dat hy enige van die vroue aangerand het. Die kinderoppasser het tydens haar getuienis gesê Ninow het na hulle geslaan, maar niemand getref nie.
Die staat het vandag sy saak gesluit. Ninow se regsverteenwoordiger. Herman Alberts, het ook die verdediging se saak gesluit sonder om enige getuies te roep.
Die partye gaan môre hul betoë voor uitspraak lewer.
Stel die doodstraf in.
As hy my kind was, het ek hom vir ewig laat toesluit en van hom vergeet. Hy hoort nie in die samelewing nie!
Hy wil dwelms die skuld gee maar hel dit klink my eerder sy denke was baie helder!!!!! GEMORS!!!!!!
My brain kan die wreedheid nie Klein kry nie. Ek kan dit nie begryp nie…..ek is sonder woorde. Here, bewaar ons kindertjies, ons leef in wreede, siek tye
Die een kelnerin het ook getuig dat sy die kind tot by die toilet se deur geneem het, waarom het sy dan nie gesien dat n man volg hulle ?? Of die kind is oogemaak of die kelnerin jok dat sy nie die kind tot by die toilet se deur geneem het !